Voetganger op snelweg doodgeryŉ Man is dood nadat hy Dinsdag deur ŉ swaarvoertuig getref is toe hy die N1-snelweg naby die Solomon Mahlangu (vroeër Hans Strijdom)-brug in Erasmuskloof, Pretoria, wou oorsteek. Jeffrey Wicks, Netcare911 se woordvoerder, sê die voorval het in spitsverkeer gebeur. “Hy het glo oor die pad gehardloop toe hy voor die swaarvoertuig beland en dit hom getref en oor hom gery het. Hy is kritiek beseer en op die toneel dood verklaar,” het Wicks gesê. Verkeer was vir ŉ geruime tyd in die omgewing ontwrig terwyl die toneel opgeruim is.